Návrh 
transformácie štátnych podnikov v zakladateľskej pôsobnosti
Ministerstva obrany Slovenskej republiky

	Ministerstvo obrany SR v súlade so zákonom č. 111/1990 Zb. o štátnom podniku v znení neskorších predpisov plní funkciu zakladateľa týchto štátnych podnikov:

1.	Vojenský opravárenský podnik 015, Nováky, š. p. 
2.	Vojenský opravárenský podnik 016, Moldava nad Bodvou, š. p. 
3.	Vojenský opravárenský podnik 027 Trenčín, š. p.
4.	Vojenský opravárenský podnik 028 Prešov, š. p.
5.	Letecké opravovne Trenčín, š. p.
6.	LOBB, š. p. Banská Bystrica
7.	Vojenské stavby Bratislava, š. p.
8.	Vojenské lesy a majetky SR, š. p. Pliešovce

     Uvedené štátne podniky majú v zmysle zákona č. 111/1990 Zb. o štátnom podniku v znení neskorších predpisov a v súlade so zakladacími listinami stanovený základný predmet činnosti – uspokojovanie verejnoprospešných záujmov Slovenskej republiky v zabezpečovaní jej obranyschopnosti a povinný predmet činnosti – prednostné dodávky pre obranu a bezpečnosť štátu na základe uzatvorených zmlúv. 
       
 	Podniky boli založené pre uspokojovanie potrieb armády v oblasti komplexného zabezpečovania opráv jej výzbroje, techniky a materiálu. Vývoj ekonomickej situácie podnikov za uplynulé roky, hlavne po rozdelení federatívnej republiky, kedy došlo k značnému poklesu požiadaviek na ich produkciu, si však vynútil potrebu prijatia opatrení v oblasti ich transformácie a privatizácie. V roku 2000 bola v rezorte prijatá „Koncepcia transformácie štátnych podnikov rezortu ministerstva obrany v pôsobnosti sekcie modernizácie a podpory obrany Ministerstva obrany Slovenskej republiky“. Táto koncepcia bola následne schválená aj na 38. schôdzi Rady obrany štátu konanej dňa 5. 9. 2000. Postup privatizácie a transformácie podnikov bol rozpracovaný aj v Dlhodobom pláne rozvoja a štruktúry ozbrojených síl Slovenskej republiky – Model 2010, ktorý bol schválený na rokovaní 45. schôdze Rady obrany štátu dňa 7. februára 2002 a následne aj uznesením vlády Slovenskej republiky č. 168/2002.
            Postup a formy transformácie podnikov bol na úrovni Ministerstva obrany Slovenskej republiky spresnený na rokovaní 6. kolégia ministra obrany Slovenskej republiky z 25. júna 2003 rozhodnutím ministra obrany SR č. p.: OAPI-20-12/2003-6.KoMO z 2. júla 2003. Priebeh a postup privatizácie a transformácie štátnych podnikov je každoročne prerokovávaný na Kolégiu ministra obrany SR.
	V zmysle prijatej koncepcie boli 3 podniky – Vojenské stavby Bratislava, š. p., Vojenský opravárenský podnik 028 Prešov, š. p. a Vojenský opravárenský podnik 016 Moldava nad Bodvou, š. p.- zaradené do privatizácie, Vojenské lesy a majetky SR, š. p. Pliešovce je navrhované ponechať v súčasnej právnej forme a ostatné podniky – Vojenský opravárenský podnik 015, Nováky, š. p., Vojenský opravárenský podnik 027 Trenčín, š. p., Letecké opravovne Trenčín, š. p. a LOBB, š. p. Banská Bystrica  je navrhované transformovať na akciové spoločnosti so 100 % účasťou štátu.

	V súčasnosti je stav v procese privatizácie podnikov nasledovný:

-	Vojenské stavby Bratislava, š. p. – základný privatizačný projekt je schválený  Ministerstvom hospodárstva SR, ktoré oslovilo záujemcov o predloženie ponúk na privatizáciu, 
-	Vojenský opravárenský podnik 028 Prešov, š. p. – privatizácia je v štádiu predloženia návrhu vláde Slovenskej republiky na vydanie rozhodnutia o privatizácii. Súčasný proces je v gescii Ministerstva hospodárstva SR,
-	Vojenský opravárenský podnik 016, Moldava nad Bodvou, š. p. – privatizácia je v štádiu spracovania základného privatizačného projektu podnikom a jeho predloženia zakladateľovi.    

     Vojenské lesy a majetky SR, š. p. Pliešovce hospodária naďalej ako štátny podnik pre uspokojovanie verejnoprospešných záujmov.

Do procesu transformácie na akciové spoločnosti so 100 % účasťou štátu sú zaradené nasledovné štátne podniky:
 
-	Vojenský opravárenský podnik 015, Nováky, š. p.,
-	Vojenský opravárenský podnik 027 Trenčín, š. p. 
-	Letecké opravovne Trenčín, š. p.,
      -     LOBB, š. p. Banská Bystrica

Prijatie uvedenej koncepcie transformácie podnikov v zakladateľskej pôsobnosti Ministerstva obrany SR bolo podmienené nasledovnými skutočnosťami:

-	vývojom ekonomickej a hospodárskej situácie podnikov vzhľadom na prebiehajúcu transformáciu ozbrojených síl SR a tým postupné znižovanie požiadaviek rezortu obrany na ich produkciu,
-	nepriaznivými podmienkami v možnostiach podnikov etablovať sa na trhu s náhradnou produkciou v dôsledku úzkej špecializácie ich materiálnej a technickej základne,
-	potrebou zachovania kapacít podnikov pre potreby ozbrojených síl SR po ich transformácii v zmysle „Dlhodobého plánu rozvoja rezortu ministerstva obrany s výhľadom do roku 2015“ v oblastiach:  
                 -  opráv výzbroje, techniky a materiálu,  
            - modernizácií výzbroje, techniky a materiálu,
            - výroby vojenskej techniky a materiálu,
            - zabezpečovania úloh hospodárskej mobilizácie v krízových situáciách.

Stručná charakteristika uvedených štátnych podnikov zaradených do transformácie:

Vojenský opravárenský podnik 015, Nováky, š. p.

Podnik je zameraný na opravy, revízie a likvidáciu delostreleckej, tankovej, protitankovej, a protilietadlovej munície od kalibru 30 mm do 155 mm. Okrem toho je výrobcom náhradnej, cvičnej, fiktívnej a školnej munície a vlastných technologických zariadení. Podnik realizuje i likvidáciu vybraných typov raketovej munície, protitankových a protipechotných mín.     	

	Podnik v komerčnej oblasti realizuje zákazky strojárenského charakteru, výrobky z plastov na báze polyetylénu, polyuretánu a polypropylénu.

Hlavné ekonomické ukazovatele podniku so stavom k 31. 12. 2004:

- účtovná hodnota		=      173 926 tis. Sk         
- základné imanie		=        48 581 tis. Sk         
- záväzky			=        89 679 tis. Sk 
- neobežný majetok		=      174 489 tis. Sk       
- obežný majetok		=        88 899 tis. Sk         
- počet pracovníkov		=             336

Vojenský opravárenský podnik 027 Trenčín, š. p.

Podnik je zameraný na opravy tankovej, obrnenej pásovej a kolesovej, automobilovej a delostreleckej techniky a  výzbroje. Okrem toho vykonáva rekonštrukcie a modernizáciu pojazdných dielenských prostriedkov, výrobu a servis kontajnerov radu ISO 1, kontajnerových skríň, skriňových nadstavieb rôznych modifikácií, výrobu a servis mobilných spojovacích prostriedkov, mobilných zdravotníckych zariadení, výrobu a servis mobilných poľných nemocníc, výrobu náhradných dielcov a iných tovarov do automobilovej techniky a od roku 2004 realizuje výrobu obrneného vozidla Aligátor v rôznych modifikáciách.  

Hlavné ekonomické ukazovatele podniku so stavom k 31. 12. 2004:

- účtovná hodnota		=        195 691 tis. Sk       
- základné imanie		=        147 986 tis. Sk       
- záväzky			=          53 520 tis. Sk
- neobežný majetok		=        141 135 tis. Sk     
- obežný majetok		=        107 370 tis. Sk         
- počet pracovníkov		=               442 

Letecké opravovne Trenčín, š. p.

	Podnik je zameraný na opravy leteckej a pozemnej zabezpečovacej letiskovej techniky. Vykonáva modernizáciu a prestavbu rádiového a rádionavigačného vybavenia vojenských i civilných lietadiel, realizuje opravy agregátov a prístrojov používaných v leteckej technike. 
V komerčnej oblasti rozvíja obchodnú, komisionársku a sprostredkovateľskú činnosť v oblasti leteckej a špeciálnej techniky. Vyrába a repasuje historické lietadlá, vykonáva kalibráciu a opravy kontrolno-meracej techniky. 

Hlavné ekonomické ukazovatele podniku so stavom k 31. 12. 2004:

- účtovná hodnota		=          451 572 tis. Sk     
- základné imanie		=          254 736 tis. Sk     
- záväzky			=          162 220 tis. Sk
- neobežný majetok		=          165 582 tis. Sk   
- obežný majetok		=          285 156 tis. Sk       
- počet pracovníkov		=                 510         

LOBB, š. p. Banská Bystrica

	Podnik vykonáva projektovanie, výrobu, modernizáciu a opravy rádionavigačných a spojovacích prostriedkov, dispečerských a riadiacich pracovísk. Realizuje opravy a modernizáciu rádiolokátorov, letiskovej zabezpečovacej techniky. Podnik je výrobcom rádiostanice typu NAVYRA 2000, LERA TRX 1,5 a spúšťacieho zariadenia leteckých motorov SPZ-1. 

Hlavné ekonomické ukazovatele podniku so stavom k 31. 12. 2004:

- účtovná hodnota		=           221 266 tis. Sk        
- základné imanie		=           199 383 tis. Sk    
- záväzky			=             17 031 tis. Sk
- neobežný majetok		=           187 300 tis. Sk  
- obežný majetok		=             50 564 tis. Sk    
- počet pracovníkov		=                  196

	Pre rezort obrany je žiaduce, aby transformácia uvedených podnikov bola realizovaná pri zachovaní rozhodujúcej účasti štátu na podnikaní transformovaných podnikov, čo je možné docieliť v 1. etape ich transformáciou na akciové spoločnosti so 100 % účasťou štátu. Tento spôsob zmeny právnej formy štátneho podniku nie je v súčasnosti možné realizovať  v zmysle zákona č. 92/1991 Zb. o podmienkach prevodu majetku štátu na iné osoby v znení neskorších predpisov ani v zmysle zákona č. 111/1990 Zb. o štátnom podniku v znení neskorších predpisov. Navrhovaný spôsob transformácie je možné realizovať len osobitným zákonom.